په نصابي کتاب کې په بونېريانو پسې ملنډې، کتاب خپرونکې اداره وايي د سخت غبرګون څخه خبر شوي
په کراچۍ کې د ګابا ادارې يوې ښځينه کار کوونکې وي اوای ډیوه سره په خبرو کې وويل اداره يې د ټولنيزو رسنيو د سخت غبرګون څخه خبر شوې ده.
د دغه کتاب په 137 صفحه د (اووه احمق سړي) په نوم یو څپرکی يا باب چاپ شوی دی چې پکې د اووه کسانو په اړه قيصه ليکل شوې دغو کسانو ته د بونېر ويل شوي او دوی پکې احمق یا ناپوهه ياد کړی شوي دي. په ټولنيز رسنيو د پرون اتوار/ يکشنبې د ورځې راهسې د ګابا دغه کار ته سخت غبرګون ويل شوی او غندنه يې شوې ده. خادم حسېن په ټويټر ويلي، دغه کار کول يواځې د افسوس نه بلکې ډېر د اندېښنې وړ دی. د خېبرپښتونخوا د بونېر په خلکو او ټولې ابادۍ پورې ملنډې کول په سختۍ سره غندل کيږي. او مونږ د ګابا پرضد د قانوني چلند حق محفوظ لرو. د ملاله يوسفزۍ پلار ضيا الدين يوسفزي د ياد کتاب دغه صفحه خپره کړې او په ټويټر يې ویلي، زما پلار نيکه د بونېر د سلارزو علاقې سره تعلق لري، زمونږ مشر نيکه غبدالغفار (اشاړی بابا) نزدې یو نيم سل کاله وړاندې د بونېر نه شانګلې ته منتقل شوی ؤ، ځکه زه په بونېر فخر کوم. په ټولنيزو رسنيو خلکو د دغه کار غندنه کړې او په دغه کتاب د بندېز لګېدو غوښتنه شوې ده. په کراچۍ کې د ګابا ادارې يوې ښځينه کار کوونکې وي اوای ډیوه سره په خبرو کې وويل اداره يې د ټولنيزو رسنيو د سخت غبرګون څخه خبر شوې او هڅه کوي چې دغه کتاب د ټول ملک څخه بيرته راوغواړي. هغې وويل په رسنيو خبرې نه شي کولی او نه نوم ښکاره کولی شي د ادارې لخوا به په دغه اړه په رسمي ډول بيان جاري شي. د سرچينو ترمخه ياد کتاب د ګابا د دوکان نه علاوه د کراچۍ د کتابونو د اردو بازار په نورو دوکانونو کې هم ترلاسه کیږي او د کراچۍ په شخصي سکولونو ويل کيږي. په کراچۍ کې يو وکيل قادر خان اېډوکېټ چې تعلق يې د بونېر سره دی د حماد خان د طرفه ګابا ته قانوني خبر (نوټس) ورکړی چې په ياد کتاب کې د بونېريانو په اړه باب باندې د بونېر سره تعلق لرونکي په ملينونو خلک ازار شوی ځکه هغه د ګابا نه د دغه کتاب د نه خرڅولو او د کتاب نه د دغه باب لرې کولو غوښتنه کوي. قادر خان وايي که د ګابا د طرفه ورته په يوه اوونۍ کې ځواب ونه شو دوی به بيا د قانون دروازه ټکوي او د ګابا پرضد به عدالت ته ځي. د خېبرپښتونخوا د وزیراعلی د اطلاعاتو مشاور کامران بنګش ويلي دوی د ياد کتاب څخه خبر شوي او زياته کړې يې ده چې دغه کتاب په خېبرپښتونخوا کې په سرکاري نصاب کې نه دی شامل دوی يې په شخصي سکولونو کې د پلټنو لارښوونه کړې ده. هغه په کتاب کې په بونېريانو پسې د خبرو کولو په سخته غندنه کړې ده. وي او ای ډيوه ته د ياد کتاب په اړه د سند صوبايي حکومت چارواکو ویلي دوی پلټنې کوي چې په کتاب کې دغه باب څنګه چاپ شوی دی؟. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.